Vnszenn ffruntlykenn grudt myt irbedynghe alles gudenn jn steder tho vorsight tho vorenn. Ersamenn vnnd besunderenn gudenn ffrunden, wy voghen juwer ersamheyt ffruntlyck tho wethende wo wy synn borycht vann dem ghestrenghenn heren, letmathe vnszes rades, her Eryck Tursszenn vnnd sick kleghelykenn boklaghende ohm jn juwer stadt vann dem ersamen rade scholde vor entholdenn vnnd arresteret weszen veer schippunt salpeter he to siner bohoyff hadde kopen lathen, vnnd hefft vns dar beneuen ghetont eynn breyff, gy vp synne vorschreuen benalet hebben, denn wy gheseen vnnd jnt vlytigeste vor horet vnnd anghemerket hebbenn vnd jw hochlykenn bedancke, gy jn iuwen schryfft vormelden, jth jw vann den juwenn szo sy anghebrocht solk salpeter nicht sy an gheseght efft vortollet vnnd durch sulck gudt js vorborth, vnnd setten sodann tho vnszes ricks redenn erkentnysse. Js der haluenn vnsze ffruntlyke bede vnnd andechtighe bogher, gy dem ergedachten vnnd ghestrenghenn herenn sodanenn salpeter weder to dem hande wyllenn lathen komen by dussem jeghenwardighen synemen vulmechtughenn vnd vnghetwyuelden procuratorj, wente he dar tho Wyborch vor denn affghesnedenn Russzenn, denn viandenn der hylligen krystenheyt, licht vnnd Wyborch nicht wol sunder sodane erghedacht holdenn magh etc. Vorder isset tat sick ye wes jn denn ansegghende offte tollen vor seen were, so wy vns nicht tho jw vorseenn, gy vnszenn ryke so vor want synn, dat gudt dar vnd ganslick scholde vor broken synn, gy jw hir gudtwyllich jnne wyllenn lathenn vindenn, synt wy samptlick alle tydt jn eynenn ghelykenn offte groteren tho jrkennenn gudt wyllich jnsunderheyt gheneget. Godt allemechtich jn suntheyt tho langen tidenn salich b[e]uolenn. Ghegheuenn vnnd gheschreuenn thom Stoxholm am auende sancte Ffrancisze anno etc. xvC vnnd vj. Conciliarij regnj Swecie, pro nunc hic Holmie constituti Adress: Denn erszamenn burghamesterenn vnnd radtmanne der stadt Dantzsche, vnnszenn sunderenn gunstighenn gudenn frundenn, ffruntlickenn ghescreuen.